ตีปีกรับมือ 2 ล้านล้าน
แม้พ.ร.บ.ให้อำนาจกระทรวงการคลังกู้เงินเพื่อลงทุนโครงสร้างพื้นฐานวงเงินไม่เกิน 2 ล้านล้านบาทยังอยู่ในชั้นการพิจารณาของรัฐสภา
10 เม.ย. 2556

แม้พ.ร.บ.ให้อำนาจกระทรวงการคลังกู้เงินเพื่อลงทุนโครงสร้างพื้นฐานวงเงินไม่เกิน 2 ล้านล้านบาทยังอยู่ในชั้นการพิจารณาของรัฐสภา
แต่สำหรับภาคธุรกิจ ภาคการเงินนั้น การเตรียมตัวเพื่อรับมือกับการกู้เงินก้อนมหึมาคึกคักอย่างยิ่ง
วรภัค ธันยาวงษ์ กรรมการผู้จัดการใหญ่ ธนาคารกรุงไทย กล่าวว่า การลงทุนโครงสร้างพื้นฐาน 2 ล้านล้านบาทของรัฐบาลนั้น ธนาคารตั้งใจเข้าไปจับกลุ่มลูกค้าซัพพลายเชนและผู้รับเหมาที่รับงานต่อจากผู้ประกอบการขนาดใหญ่ ทั้งกลุ่มอุตสาหกรรมเหล็กและปูน เนื่องจากเป็นโครงการขนาดใหญ่ที่ต้องใช้ผู้ประกอบการรายย่อยอีกจำนวนมากคิดเป็นสัดส่วนที่เกี่ยวข้องกับลูกค้าซัพพลายเชน 6070%
วรภัค มั่นใจว่า ในฐานะธนาคารมีรัฐบาลถือหุ้น ก็มีความหวังว่าจะได้เป็นส่วนหนึ่งในการร่วมปล่อยสินเชื่อ หรือเป็นที่ปรึกษาในโครงการนี้ โดยทำหน้าที่จัดหาแหล่งเงินกู้ระยะยาวให้ แต่คิดว่ารัฐบาลไม่น่าใช้เงินกู้มากนักใน 2 ล้านล้านบาท น่าจะเป็นการออกพันธบัตร หรือจัดตั้งกองทุนอินฟราสตรัคเจอร์ ฟันด์
“โครงการนี้ ถ้าจะสร้างรายได้ให้ธนาคารต้องมาจากซัพพลายเชน กลุ่มผู้รับเหมาพวกนี้จะมีความเสี่ยงต่ำ เพราะผู้ประกอบการขนาดใหญ่ที่รับงานมาต้องคัดเลือกมาก่อนแล้ว และรัฐบาลต้องดูผลงานในอดีตด้วย” วรภัค กล่าว
วรภัค กล่าวว่า สำหรับการลงทุนโครงการน้ำ 3.5 แสนล้านบาท ขณะนี้ธนาคารเข้าไปร่วมประมูลเงินกู้ได้แล้ว 1 หมื่นล้านบาท 
ขณะที่ สุภัค ศิวะรักษ์ กรรมการผู้จัดการใหญ่และประธานเจ้าหน้าที่บริหาร ธนาคารซีไอเอ็มบี ไทย กล่าวว่า โครงการลงทุนขนาดใหญ่มูลค่า 2 ล้านล้านบาท ของรัฐบาลถือเป็นโอกาสที่ธนาคารจะเข้าไปสนับสนุนสินเชื่อในกลุ่มผู้รับเหมาก่อสร้าง โรงบำบัดน้ำเสีย โรงไฟฟ้า ซึ่งเป็นธุรกิจที่ธนาคารให้ความสนใจและเคยปล่อยกู้มาก่อน 
นอกจากนี้ ธนาคารยังมีแผนจะเข้าไปเป็นที่ปรึกษาในการระดมทุนให้กับภาคเอกชนที่ได้สัมปทาน
“โอกาสในโครงการนี้เปิดกว้างมาก ไม่เฉพาะแค่สินเชื่อเท่านั้น แต่ยังรวมไปถึงการเป็นที่ปรึกษา เช่น การออกหุ้นกู้ การเข้าจดทะเบียนในตลาดหลักทรัพย์ สำหรับธุรกิจไทยที่ต้องระดมทุน สำหรับรัฐบาลหากมีการออกพันธบัตรธนาคารก็จะเข้าไปช่วยจำหน่าย” สุภัค กล่าว
สุภัค เชื่อมั่นว่า แม้ว่าซีไอเอ็มบี ไทย จะเป็นธนาคารขนาดเล็ก แต่ก็มีความพร้อมด้านเงินทุนที่จะเข้าไปสนับสนุน และบริษัทผู้รับเหมาชั้นนำในเมืองไทยทุกแห่งยังเป็นลูกค้าซึ่งมีวงเงินสินเชื่อกับธนาคารอยู่แล้ว